അജയ്യ യാത്രയുടെ രണ്ടു പതിറ്റാണ്ട് പ്രധാനമന്ത്രി നരേന്ദ്ര മോദിയുടെ ജന്മദിനം അദ്ദേഹത്തിന്റെ രണ്ട് ദശാബ്ദത്തിലെ വിജയകരമായ പൊതുജീവിതം രാജ്യസമക്ഷം അവതരിപ്പിക്കാനുള്ള മുഹൂര്ത്തമായാണ് ബി.ജെ.പി വിഭാവനം ചെയ്യുന്നത്. ഗുജറാത്ത് മുഖ്യമന്ത്രിയായത് മുതലുള്ള മോദിയുടെ ഭരണ സേവന വികസന പദ്ധതികള് ജനങ്ങളിലെത്തിക്കും. ഒരു നേതാവിന്റെ വളര്ച്ച സാധാരണ കുടുംബത്തില് പിറന്ന ഒരാള്ക്ക് രാജ്യത്തിന്റെ ഗതി നിയന്ത്രിക്കുന്ന പദവിയിലേക്ക് ഉയരാനായത് ചെറിയ കാര്യമല്ല. അതാണ് നരേന്ദ്ര മോദി. ഇന്ത്യന് രാഷ്ട്രീയത്തില് ചെയ്യാത്ത കുറ്റത്തിന് ഇത്രയേറെ ആക്രമിക്കപ്പെട്ട മറ്റൊരു നേതാവില്ല. ഗുജറാത്തില് അദ്ദേഹം മുഖ്യമന്ത്രിയായത് മുതല് പ്രതിപക്ഷം തുടങ്ങിയതാണ് ആ വേട്ടയാടല്. ഇത്രമാത്രം ശക്തനാണ് അദ്ദേഹമെന്ന് കോണ്ഗ്രസുകാര് അന്നേ തിരിച്ചറിഞ്ഞു. ഒരു കലാപത്തിന്റെ പേരില് അദ്ദേഹത്തെ പ്രതിക്കൂട്ടിലാക്കാനായിരുന്നു ശ്രമം.1969ലും 1985ലും ഗുജറാത്തില് വര്ഗീയ കലാപമുണ്ടായിട്ടുണ്ട്.ഇന്ന് നാം പറയുന്നതിനേക്കാള് ആളുകള് മരിച്ചിരുന്നു. അന്ന് ഭരിച്ചവരാണ് മോദിയെ മരണത്തിന്റെ വ്യാപാരി എന്ന് ആക്ഷേപിച്ചത്. ഈ വിമര്ശനങ്ങള് മോദിയെ ശക്തനും ജനകീയനുമാക്കുകയാണ് ചെയ്തത്. ഗുജറാത്ത് കലാപത്തിനിടെ അന്നത്തെ രാജ്യസഭാ ഉപാദ്ധ്യക്ഷ നജ്മ ഹെപ്ത്തുള്ളയുടെ ഭര്ത്താവ്, എല്. കെ. അദ്വാനിയോട്, അഹമ്മദാബാദിലെ ബോഹ്ര ബസാറില് മുസ്ലിം കച്ചവടക്കാരെ ഹിന്ദുക്കള് ആക്രമിക്കുന്നുവെന്നും രക്ഷിക്കണമെന്നും പറഞ്ഞു. അദ്വാനി അപ്പോള് തന്നെ മോദിയെ അറിയിച്ചെന്നും അവര്ക്ക് സംരക്ഷണം ഉറപ്പാക്കിയെന്നും അദ്വാനി ആത്മകഥയില് വിവരിച്ചിട്ടുണ്ട്. ഭാവനഗറിലെ ഒരു മദ്രസ ആക്രമിക്കാന് പോകുന്നുവെന്ന് സി.പി.എമ്മിലെ സോമനാഥ് ചാറ്റര്ജി പറഞ്ഞത് മോദിയെ അറിയിച്ചപ്പോള് അവിടെ പൊലീസ് ഇടപെട്ട കഥയും അദ്വാനിയുടെ ആത്മകഥയിലുണ്ട്. 2014 വരെ ഗുജറാത്ത് മുഖ്യമന്ത്രിയായി തുടര്ന്ന മോദി ഒരു നവ ഗുജറാത്തിനാണ് ജന്മം നല്കിയത്. ഒരൊറ്റ ഇന്ത്യ പ്രതിരോധരംഗത്തെ ശക്തമായ നടപടികള് ലോകരാഷ്ട്രങ്ങള്ക്ക് മുന്നില് തലയുയര്ത്തി നില്ക്കാവുന്ന നിലയിലേക്ക് ഇന്ത്യയെ ഉയര്ത്തി. യു എന്, ജി 7, ജി 20, ബ്രിക്സ്, ആസിയാന് തുടങ്ങിയ വേദികളില് ഇന്ത്യയുടെ പ്രതിച്ഛായ വളര്ന്നു. അനവധി വികസന പദ്ധതികള് നടപ്പാക്കി. കൊവിഡ് മഹാമാരിയെ ഫലപ്രദമായി കൈകാര്യം ചെയ്തു. ഇതെല്ലാം മോദിയുടെ ഭരണനേട്ടങ്ങളാണ്. ജമ്മു കാശ്മീരിന്റെ പ്രത്യേക പദവി എടുത്തുകളഞ്ഞു. കാശ്മീര് മുതല് കന്യാകുമാരി വരെ ഒരൊറ്റ ഇന്ത്യ എന്ന സങ്കല്പ്പം അപ്പോഴാണ് യാഥാര്ത്ഥ്യമായത്. ഒരൊറ്റ ഇന്ത്യ ഒരൊറ്റ നികുതി എന്നത് ജി.എസ്.ടിയിലൂടെ സാദ്ധ്യമായി. ചെക്ക് പോസ്റ്റില്ലാത്ത രാജ്യമായി ഇന്ത്യ. രാജ്യമെമ്ബാടും റേഷന് കാര്ഡ് ഉപയോഗിക്കാനാവുന്ന സ്ഥിതിയുണ്ടാക്കി. നീറ്റ് അടക്കം ദേശീയ എന്ട്രന്സ് പരീക്ഷകളുണ്ടായി. ഒരു വാഹനത്തിന് ദേശീയ രജിസ്ട്രേഷനും നികുതിയും സാദ്ധ്യമാക്കി. കര്ഷകന് രാജ്യത്തെവിടെയും ഉല്പ്പന്നം വില്ക്കാവുന്ന അവസ്ഥയാണ് കാര്ഷിക നിയമഭേദഗഗതിയിലൂടെ സാദ്ധ്യമായത്. കര്ഷകരെ കൊള്ളയടിച്ച ദല്ലാള്മാരെ ഇല്ലായ്മ ചെയ്തു. പി.എം കിസാന് പദ്ധതിയില് പ്രതിവര്ഷം ഓരോ കര്ഷകനും ആറായിരം രൂപ നല്കുന്നത് കൂട്ടാന് ആലോചിക്കുകയാണ്. അമ്മമാരുടെ കണ്ണീരൊപ്പുന്നു ജന് ധന് യോജനയിലൂടെ ഇന്ത്യക്കാരെ മുഴുവന് ബാങ്ക് അക്കൗണ്ടുള്ളവരാക്കി. കോടാനുകോടി സ്ത്രീകള്ക്ക് ഉജ്വല യോജനയില് സൗജന്യമായി പാചകവാതക കണക്ഷന് നല്കി. പ്രതിദിനം 21. 8 കിലോമീറ്റര് ദേശീയ പാതയാണ് നിര്മ്മിക്കുന്നത്. 2. 01 കോടി പാവപ്പെട്ടവര്ക്ക് വീട് വച്ചുനല്കും. പൂര്ത്തിയാക്കിയത് 1. 496 കോടി വീടുകള്. രാജ്യത്തെ എല്ലാ വീടുകളിലും കുടിവെള്ളമെന്ന സ്വപ്നപദ്ധതിയും നടപ്പാക്കുകയാണ്. ആയുഷ്മാന് പദ്ധതിയിലൂടെ അഞ്ചു ലക്ഷം വരെയുള്ള ചികിത്സകള് സൗജന്യമാക്കും. രാജ്യത്തെ മുഴുവന് ജനതയ്ക്ക് സൗജന്യമായി വാക്സിനേഷന് നടപ്പാക്കുകയുമാണ്. ജനങ്ങള്ക്കായി സ്വയംസമര്പ്പിച്ച സന്യാസി തുല്യമായ ജീവിതമാണ് പ്രധാനമന്ത്രിയില് നാം കാണുന്നത്. ആ മഹാന്റെ രാഷ്ട്രസേവനത്തിന്റെ ഇരുപത് വര്ഷങ്ങള് ചരിത്രത്തില് സുവര്ണലിപികളില് രേഖപ്പെടുത്തപ്പെടേണ്ടതാണ്. ബി.ജെ.പി സംസ്ഥാന പ്രസിഡന്റാണ് ലേഖകന്